Za bajtla roz sie suchało, a roz sie ajnfach smoliło co tam ôjce i reszta familiji godali. Ale pora zdań wlazło do łepy tak fest, że za pierōna już ich wyciś niy idzie. Znocie je na zicher.
1. Zostow, to je dlo gości!
Klasyk zaro z poczōntku. Fryszne makrōny abo sztyjc gorki kołocz gynau z baksztuby wōniajōm tak, że wartko by sie chciało pomaszkecić. Utargać kōnsek i gibko ciś nazod na plac. Ale niy. Mutra zoziyro a po rynkach szmatōm chlasto. Jerzina, czamu w gości łazi sie tak rzodko, jak ôni prziłażōm sztyjc?
2. Ôblykej i kōniec godki, dyć żodyn cie tam niy zno.
Nowo frizura, wyglancowane sztrzewiki i galoty z bizami. Gyburtstag u kamratōw ôd ôjcōw. U tych, co ta szwarno cera majōm. Sznupanie za hymdōm. Niy ma. Mutra godo, że sztyjc umazano i że prać i biglować bydzie dziepiyro jutro. We szranku ôstała yno jedna, za wielo, po kuzynie. Yno czasu już niy ma, trza ôblykać co je i ciś, a niy snokwiać w antryju. Możnej tej cery dzisiej niy bydzie?
3. Gyszynki ôd dzieciōntka? Nojprzōd barbōrka i szternostka.
Cudny zygorek sie śnił. Taki co świyci bez nocka i idzie sie śnim potoplać. Gynau tyn sōm, co ryszawy geszefciorz na torgu mioł w zeszło sobota. Żodnego rojbrowanio ôstatnio niy bōło (jak to kożdy rok bez paździyrnik i listopad, bo przeca wtynczos ôjce nojbardzij dowajōm pozōr, eli sie zasłużyło na gyszynk, eli na ôszkrabiny pod kristbaumōm), tōż chyba na zygorek szansa je. Ale zeszły miesiōnc auto u mechanika. I starka miała siedymdziesiōntka. A przed świyntami fater idzie jeszcze za potka. Barbōrki już niy ma. Cołko nadzieja we sztyrnostce. Yno na co dzieciōntkowi pijōndze?
4. Pojodłeś? Tōż fōns utrzij i do heftōw.
Prziłazi modziok ze szkoły i chce se chnedka dychnyć. Fajnie je, szumny ôbiod postawiōny pod sama gymba. Po leku sie tracōm kartofle i ciaperkapusta. Yntlich ôstowo yno jeszcze kōnszczek karminadla. Widełka wbito, rynka pōmału idzie ku gymbie, zymby ściepujōm miynso z byszteka. Iii ôroz… ciuldup! Talyrz w zlywie, byszteki pomyte. Pojodłeś już, pra? Zaczynosz ôd gyjografije abo ôd polskigo?
5. Przeżegnej sie i proś Pōnbōczka ô lepszy rozum.
Fajer, wieczerzo, jodło na stole. Godka ô klamotach, grubie i farorzu. Ôroz pytanie “A co ty bydziesz robił po szkole? Studia? Robota? Familijo?”. Ôpowogi już wiyncyj, idyji w łepie pora, tōż jak sie kery pyto, to idzie ôdpedzieć. No to lecōm hasła: yno fusbal, zawdy kawaler, masa zolyt, studia to pierōństwo, fol pijyndzy, fajrowanie. Ôroz ôjcōm sie spōmino, że trza sie zbiyrać. Za tydziyń do ujka karlus już niy pōdzie, bezmaś trza chałpy wachować. Tako gańba. I na co sie zdały gupie idyje?
Spōminajōm sie Wōm podane hasła? Godali Wōm sztyjc cosik ôjce, ujki abo starziki?
Piszcie na Facebooku!
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn bos_Latn